Profil cun Leo Tuor

Dad Anita Simeon

Leo Tuor, 1959, è creschì si a Rabius, ha fatg matura a Mustér ed ha studegià a Turitg ed a Friburg. El è scolast secundar, è stà redactur da “La Talina” da 1981 enfin 1985, ha survegnì 1988 il premi pader Flurin ed è stà differentas stads ad alp.

Punts: Tge muntada ha il ir ad alp per tai?
Leo Tuor: Ir davent, davent dal mintgadi, ir en in auter mund e sche jau vi star en Svizra è quai per mai la suletta pussaivladad.

Damai ina fugia da la realitad.
Igl è adina ina fugia en in auter mund, en in mund sco ch’el existiva avant 100 onns. Senza telefon, senza radio.

En “Giacumbert Nau” statti scrit: “Il senn dil pur ei ch’el ha buca senn. Aschia ha era il pastur buca senn.” (Perquai che l’animal na vala nagut pli, na vala betg pli sco creatira). Ha tia professiun da stad damai nagin senn?
La dumonda dal senn u betg senn ma tschent jau betg pli, perquai che jau sun dal maini che quai ch’ins fa u viva na sto betg avair senn. La dumonda dal senn è dal tuttafatg nunimpurtanta.

Cun tia litteratura e tes engaschi has ti sustegnì l’iniziativa da las alps. Ha ella gia gì consequenzas concretas?
Jau n’hai betg m’engaschà politicamain, hai però gì plaschair ch’ella è vegnida tras. Mo cun gudagnar in’iniziativa e suenter far nagut nun èsi però fatg. Ils iniziants stuessan guardar che las pretaisas vegnan er exequidas. Jau hai anc sentì naginas consequenzas concretas.

Ti rebelleschas adina in pau encunter il turissem da muntogna. Il turist n`è betg bain vesì. N’è il turissem però betg la basa per noss bainstar?
Per mai persunalmain betg. I dat da quels che van cun la groma e da quels che han nagut dal turissem e tar quels tutga er il pastur. En connex cun il turissem vegn discurrì darar da l’agricultura. Quels che discurran dal turissem discurran da l’economia.

Dessi alura naginas soluziuns nua ch’il turissem lavura dapli ensemen cun l’agricultura?
I dess schon soluziuns. Principalmain fiss da far attent ils turists ch’i dat qua glieud che viva er sur onn. Jau ves era quai sin l’alp. Il turist manegia che las muntognas sajan qua be per animals selvadis – e natiralmain per ils turists.

Ti es in dals paucs scrivents giuvens – u mez giuvens – rumantschs. Tge perspectivas das ti a la litteratura rumantscha?
En la litteratura rumantscha vegn scrit bler ed i vegn bunamain stampà tut – er da quai cun pauca qualitad. Jau sun d’accord ch’ins scriva bler, ma betg tut quai ch’ins scriva è litteratura. Ins sto reducir. Nus essan uss dudesch auturs rumantschs che van a Frankfurt ma jau hai blers collegas scrivents da la Svizra tudestga che scrivan cudeschs dad auta qualitad e na san betg ir.

Giacumbert è cumparì il 1988. El ha ussa survegnì in pitschen revival cun il DC e tes purtret en la retscha “Litteratour Suisse”. Quant ditg pon ins remagliar in cudesch?
Quai n’è betg mes problem. In cudesch che plascha, vegn adina puspè legì e da quel vegn ins adina puspè a discurrer.

Cura pon ins spetgar tes proxim cudesch?
Quai è ina chaussa dal temp e surtut ina chaussa dals daners. Jau scriv en emprima lingia per mai.

Vegn el ad esser en rumantsch grischun?
El vegn segiramain a cumparair en Sursilvan. Sche insatgi ha la veglia da translatar na hai jau nagut encunter.

“Albertina di: Sch’jeu vegnel aunc inaga sil mund less jeu esser in um.”
“Giacumbert di: Sch’jeu vegnel aunc inaga sil mund less jeu esser in tgaun.”
Tge vulesses ti esser sche ti vegnesses aunc ina giada sil mund?
Sche jau vegniss anc ina giada sin il mund? Forsa er in chaun, quels èn cuntents cun sasez e n’han nagins auters quitads ch’il durmir ed il magliar.

Grazia fitg per l’intervista.